Lucius episcopus, servus servorum Dei, dilecto filio abbati S. Germani Autissiodorensis, salutem et apostolicam benedictionem. Dilectus filius noster Pontius, Vizeliacensis abbas, ad nostram præsentiam veniens, questus est quod in quodam nemore tibi et ipsi communi homines suos capi feceris, et servientibus comitis Nivernensis incarcerandos tradideris: quos, cum a te requisisset et habere non posset, pro eorum liberatione fidejussores dedit, et textum Evangelii tradidit. Quod quia contra religionem et fraternæ caritatis vinculum factum fuisse cognoscitur, per præsentia tibi scripta mandamus quatinus, dilatione remota, et textum Evangelii tam inordinate susceptum ei restituas, et fidejussores suos absolvas. Postmodum vero, si quam adversus ipsum te confidis habere justitiam, in præsentia venerabilis fratris nostri Godefridi, Lingonensis episcopi, quod justitia dictaverit, obtineas; ea quoque quæ Guiberto servienti tuo ob malivolentiam ipsius abstulisti, ei restituas. Datum Laterani, XI kalendas aprilis.